|  |  |
| --- | --- |
|  |  |

Majandus- ja Kommunikatsiooniministeerium Teie: 10.12.2025 nr 2-2/4136-1

[info@mkm.ee](mailto:info@mkm.ee) Meie: 05.01.2026 nr 1.1-7/2466-1

**Arvamuse andmine töölepingu seaduse muutmise seaduse eelnõule**

Austatud majandus- ja tööstusminister

Täname pakutud võimaluse eest avaldada arvamust töölepingu seaduse (TLS) muutmise seaduse eelnõule.

**1.** Soovime esmalt välja tuua ühe tähelepaneku, mis puudutab alaealise seadusliku esindaja nõusolekut õppimiskohustusliku alaealise töötamiseks koolivaheaegadel. Eelnõu punktiga 3muudetakse TLS-i § 8 lõiget 2. Muudatuse kohaselt ei tohi alaealise seaduslik esindaja anda nõusolekut õppimiskohustusliku alaealise töötamiseks kauem kui kaks kuud suvevaheajal, tingimusel et alaealisele jääb vähemalt neljanädalane järjestikune puhkeaeg, viis kalendripäeva ühe nädala pikkusel koolivaheajal ja kümme kalendripäeva kahe nädala pikkusel koolivaheajal.

TI juhib tähelepanu, et välistada ei saa suvevaheaja kõrval ka pikemat kui kahe nädala pikkust koolivaheaega. Nii võib see olla näiteks kutseõppeasutuses, kus on õppeaastas ette nähtud vähemalt 40 nädalat õppetööd ja vähemalt kaheksa nädalat vaheaega ning lähtuma ei pea põhikooli- ja gümnaasiumiseaduses koolivaheaegadele sätestatust, v. a juhul, kui  kool pakub lisaks kutseharidusele ka üldkeskharidust (kutseõppeasutuse seaduse § 27 lg 2 ja 51 lg 4). Koolivaheaeg, mis ei ole suvevaheaeg, kuid satub olema pikem kui kaks nädalat, tekitab aga eelnõus pakutud sõnastusest lähtudes küsimuse alaealisele selles ajavahemikus lubatavast tööajast.

**2.** Teiseks avaldame muret ja mittenõustumist kavandatava muudatusega, millega asendatakse TLS-i § 8 lõikes 3 sõna „kümne“ sõnaga „kahe“ (eelnõu punkt 4). Muudatuse kohaselt piisaks 7-12-aastase alaealise tööle lubamiseks kahe tööpäeva möödumisest, arvates alaealise registreerimisest töötamise registris koos TLS § 8 lg-s 4 sätestatud andmete esitamisega TI-le. Kui TI ei ole selle tähtaja jooksul alaealise tööleasumise nõusolekust keeldunud, eeldatakse TI nõusolekut (TLS § 8 lg 6).

TI on seisukohal, et kahe tööpäeva pikkune tähtaeg nõusoleku andmiseks on liiga lühike ega pruugi tagada samaaegselt nii alaealise töötamiseks vajalikku eelkontrolli kui soovitud ajalist kokkuhoidu tööandjale.

Eelnõu seletuskirjas selgitatakse, et TI varasema kinnituse kohaselt ei ole TI üldjuhul teinud 7–12-aastase alaealise tööle lubamise kohta keelduvat otsust töö sisu puudutavatel põhjustel ja tegemist on olnud üksikjuhtumitega, mil on keeldutud alaealist tööle lubamast. Selgitame, et nõusoleku andmisest keeldumist on tulnud ette vähe just sellel põhjusel, et kümne tööpäevane tähtaeg on võimaldanud tööandjalt täiendavate andmete küsimist, vajadusel tööandja nõustamist, mille tulemusena on tööandja saanud kohandada töö sisu, -aega või -korraldust alaealisele sobivaks ning alaealise on saanud seetõttu siiski tööle lubada.

Praktikas tuleb sageli ette, et tööandjad ei esita töötamise kandega samaaegselt TI-le piisavalt andmeid, et hinnata alaealise töötaja töötingimusi. Teave esitatakse pahatihti viivitusega ja osaliselt ning vajalike andmete (töö sisu, tööaeg, töötasu, õppimiskohustus, vanema nõusolek) saamiseks tuleb esitada tööandjale täpsustavaid päringuid. Direktiivi 94/33/EÜ art 5 lg 1 kohane pädeva asutuse luba ei tähenda aga üksnes teavitamise ja andmete esitamise kohustuse täitmise formaalset kontrolli. TI peab pärast andmete saamist veenduma, et töö ei ole alaealisele keelatud (TLS § 7 lg-d 2 ja 3), alaealise töötingimused on seaduses sätestatud nõuetega kooskõlas ning alaealine soovib teha tööd (TLS § 8 lg 5). Veel enam, kui tööinspektoril tekib 7–12-aastase alaealise soovi väljaselgitamisel põhjendatud kahtlus, et alaealine ei väljenda seadusliku esindaja juuresolekul oma tegelikku tahet, selgitab tööinspektor alaealise tahte välja alaealise ja tema elukohajärgse lastekaitsetöötaja juuresolekul (§ 8 lg 7). Kahe tööpäeva jooksul eelnimetatud asjaoludes veendumine võib seega mõnedel juhtudel olla ka võimatu.

Sisuline hinnang töö sobivusele eeldab sageli suhtlust tööandjaga (vajadusel alaealise seadusliku esindajaga), selgitamist ja nõustamist. Juhul kui nõusoleku andmiseks ettenähtud tähtaja jooksul ei ole tööandja alaealise tööle lubamiseks vajalikke tingimusi suutnud siiski täita, tuleb TI-l nõusoleku andmisest keelduda. Arvestades eelmärgitut toob tähtaja lühendamine kahele tööpäevale usutavasti kaasa oluliselt rohkem nõusoleku andmisest keeldumisi, mis tähendab viimaks tööandjale rohkem ebamugavusi ega aita saavutada oodatud ajavõitu. Selgitame, et tõhusa ja sisulise kontrolli tagamiseks on vajalik vähemalt viie tööpäeva pikkune tähtaeg.

Eelnõu seletuskirjas selgitatakse samuti, et kuivõrd alaealiste töötingimusi ja töökeskkonda kontrollitakse jätkuvalt järelevalve käigus, sh juhtumi põhjal ehk konkreetsete vihjete või kaebuste alusel, on alaealiste õiguste kaitse tagatud sama tõhusalt kui enne. TI ei saa selle arusaamaga nõustuda ning leiab, et hilisem sekkumise võimalus ei taga kindlasti samavõrd tõhusat kaitset kui ennetav tegevus. Lastekaitseseaduse § 6 lg 1 esimese lause kohaselt tuleb lapse õiguste ja heaolu tagamiseks lapse heaolu ja arengut ohustavaid riske ennetada. Ennetav kontroll on vältimaks laste töötamist neile sobimatutel töödel asendamatu tähtsusega ning laste õigusi ja huve ei ole võimalik kaitsta piisavalt tagantjärele, kui nad on juba sellisele tööle asunud. Seetõttu ei saa TI anda nõusolekut ebapiisava teabe olukorras, olemata nõusoleku andmiseks vajalike tingimuste täidetuses veendunud. Märgime lisaks, et hilisem järelevalvemenetlus on lisaks vähemale tõhususele kahtlemata nii tööandjale kui TI-le koormavam kui nõusoleku andmise menetluses tööandjaga koostöös alaealisele sobilike töötingimuste loomine.

TI juhib lisaks tähelepanu ka asjaolule, et TI ressursid on täna juba niigi piiratud. 7–12-aastaste alaealiste töötamise teadete menetlemine on käesolevalt ühe ametniku vastutusala (lisaks omavad vastavaid teadmisi veel kaks ametnikku üksnes asendamiseks), kes täidab neid ülesandeid muude ülesannete hulgas.

**Eelnevale tuginedes palub TI kaaluda veelkord 7-12-aastase alaealise tööle lubamiseks TI nõusoleku andmise tähtaja pikkust ning näha ette TI nõusoleku andmiseks mitte lühem kui viie tööpäeva pikkune tähtaeg.**

Lugupidamisega

Kaire Saarep

peadirektor

Külli Vallimäe-Tuberg

5196 2937, kulli.vallimae@ti.ee

   